**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  27 – 6 – 2025

 **ΑΜΑΡΟΥΣΙΟΥ Αρ. Πρ.: 159**

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: Σύλλογο Εκπ/κών Π. Ε. «Ο Αριστοτέλης»**

 **Κοινοποίηση: Υπουργείο Προστασίας του Πολίτη, ΥΠΑΙΘΑ, Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Θέμα: « Καταγγέλλουμε τις τρομοκρατικές ενέργειες της ΕΛ. ΑΣ. και την αυθαίρετη, βίαιη αρπαγή και προσαγωγή της Γραμματέως του Συλλόγου Εκπαιδευτικών Π. Ε. « Ο Αριστοτέλης», Δήμητρας Τάσσου».**

 Το Δ. Σ. του Συλλόγου Εκπαιδευτικών Π. Ε. Αμαρουσίου καταγγέλλει την αναίτια, αυθαίρετη και βίαιη αρπαγή της Γραμματέως του Συλλόγου Εκπαιδευτικών Π. Ε. «Ο Αριστοτέλης», Δήμητρας Τάσσου, από αστυνομικούς με πολιτικά ενώ περίμενε στη στάση του λεωφορείου.

 Οι αστυνομικοί με πολιτικά της έδειξαν βιαστικά μια ταυτότητα και της είπαν ξερά «ελάτε μαζί μας». Χωρίς να προλάβει να καταλάβει τι συμβαίνει, την τράβηξαν βίαια σε συμβατικό αυτοκίνητο χωρίς αστυνομικά διακριτικά, της φόρεσαν χειροπέδες και την χτύπησαν προκαλώντας της εκδορές στα χέρια και την πλάτη. Επί 40 λεπτά την είχαν μέσα στο αυτοκίνητο το οποίο κινούνταν συνεχώς στη γύρω περιοχή και την μετέφεραν τελικά στο αστυνομικό τμήμα Κυψέλης. Αργότερα, παρότι τους γνωστοποιήθηκε η ιδιότητά της και ότι είναι μητέρα βρέφους 7 εβδομάδων επέμειναν στην κράτησή της με μοναδική κατηγορία την απείθεια!

 Καταγγέλλουμε τις βίαιες, θρασύδειλες, τραμπούκικες πρακτικές της ΕΛ. ΑΣ. που δεν διστάζει να απαγάγει μια γυναίκα, εκπαιδευτικό, με έντονη συνδικαλιστική και πολιτική δράση στη μέση του δρόμου, μέρα μεσημέρι, στο κέντρο της Αθήνας. Η ίδια αντέδρασε αποφασιστικά, κατάφερε και ειδοποίησε κατευθείαν το σωματείο και τις συλλογικότητες στις οποίες συμμετέχει, καθώς και τον νομικό σύμβουλο του σωματείου, με αποτέλεσμα να συγκεντρωθεί πλήθος αλληλέγγυου κόσμου έξω από το αστυνομικό τμήμα οδηγώντας στην απελευθέρωσή της, διαφορετικά δεν θα ξέραμε ποια είναι η τύχη της.

 Μόλις έγινε γνωστή η αρπαγή και μεταφορά της στο αστυνομικό τμήμα με άμεσα αντανακλαστικά δεκάδες άνθρωποι συγκεντρωθήκαμε έξω από το αστυνομικό τμήμα φωνάζοντας συνθήματα και απαιτώντας την άμεση απελευθέρωση της συναδέλφισσάς μας χωρίς καμία κατηγορία! Ταυτόχρονα η 94η Γενική Συνέλευση της Δ.Ο.Ε. που πραγματοποιείται αυτές τις μέρες έβγαλε ομόφωνη καταγγελία. Τελικά μετά από πολύωρη ταλαιπωρία και ενώ αναγκάστηκε να θηλάσει τη μικρή της κόρη στον δρόμο αφέθηκε ελεύθερη, ενώ μηνύθηκε από τους άνδρες της ασφαλείας για απείθεια!

**Απαιτούμε την απόσυρση της μήνυσης!**

**Καλούμε όλα τα σωματεία να βγάλουν ψηφίσματα στήριξης και καταγγελίας**

**Καταγγέλλουμε τις τρομοκρατικές μεθόδους της ΕΛ. ΑΣ. Το Υπουργείο Προστασίας του Πολίτη και η κυβέρνηση έχουν την άμεση πολιτική ευθύνη!**

**Κάτω η αστυνομική αυθαιρεσία!**

